En 38-årig mand fra Skive fortryder ikke, at han under en bytur i Aarhus smed en pusher i åen, fordi vedkommende tilbød ham stoffer.

Annonce

20 dages betinget fængsel.

Sådan lyder dommen over en 38-årig mand fra Skive, som natten til søndag 24. juli under en bytur i Aarhus skubbede en ung mand fra Brabrand ud over et gelænder og ned i Aarhus Å. Det skriver Skive Folkeblad.

Skibonitten erkendte sig skyldig i vold, da sagen blev afgjort i byretten i Viborg, og han erklærede sig også indforstået med at betale de 709 kroner, den unge mand havde krævet i erstatning.

Den unge mand kom ikke nævneværdigt til skade ved episoden. Retten lagde i sin afgørelse vægt på forholdets karakter, herunder at den unge mand forud for episoden havde provokeret skibonitten ved at udbyde ulovlige stoffer til salg, ligesom det blev tillagt betydning, at han ikke pådrog sig alvorlig skade.

Endelig tog retten også hensyn til oplysninger om, at den 38-årige har særdeles gode, personlige forhold. Da episoden kom frem i juli, blev den massivt omtalt i medierne.

Den 38-årige fortalte dengang, at han efter selv at være blevet tilbudt stoffer havde iagttaget, hvordan den unge mand fortsatte med at henvende sig til folk for at sælge dem stoffer.

Til sidst fik han nok og smed den unge mand i åen. Den unge kom selv op af vandet efter få sekunder. Selv om skibonitten generelt er modstander af selvtægt, fortrød han ikke sin handling, fordi han fandt det forkert at sælge stoffer og på den måde leve på andres ulykke, sagde han dengang.

Det har ikke været muligt at træffe den 38-årige skibonit for en kommentar til dommen.